b'\n_START_ARTICLE_\nGirona Futbol Club\n_START_SECTION_\nNaixement\n_START_PARAGRAPH_\nEl futbol entr\xc3\xa0 a Girona a principis del segle\xc2\xa0xx. L\'any 1908 un grup d\'estudiants comen\xc3\xa7aren a practicar el futbol. No arribaren a constituir cap entitat organitzada per\xc3\xb2 jugaven sota el nom d\'Athletic Club Giron\xc3\xad. A meitat del 1909 es fund\xc3\xa0 l\'Strong FC, primer club organitzat de la ciutat i que tingu\xc3\xa9 una vida d\'uns vuit anys. A poc a poc anaren sorgint noves entitats com l\'Sport FC (que agrupava els seminaristes), el Club Patronat (social-cat\xc3\xb2lic), l\'Agrupaci\xc3\xb3n Juventud, l\'Atl\xc3\xa8tic (de la classe obrera), i d\'altres menys destacats com el Gerunda, Ol\xc3\xadmpic, Catal\xc3\xb2nia, Estudiantil i Industrial. Els primers partits de futbol a la ciutat es disputaren al camp de Mart de la Devesa._NEWLINE_Als anys vint el futbol agafa for\xc3\xa7a amb clubs com el CE Giron\xc3\xad, fundat el 1921 i que m\xc3\xa9s tard esdevingu\xc3\xa9 FC Ateneu Social Democr\xc3\xa0tic, per\xc3\xb2 sobretot per la Uni\xc3\xb3 Deportiva Girona, fundada el 13 de febrer del mateix any, en unir-se els elements del Centre Deportiu Gironenc, hereus del dissolt Strong, amb altres entusiastes esportistes. El club aviat en convert\xc3\xad en el m\xc3\xa9s fort de la ciutat. Vestia colors groc i blau mar\xc3\xad i fou el constructor de l\'estadi de Vista Alegre, l\'any 1922. El club per\xc3\xb2 desaparegu\xc3\xa9 el 1929 pels problemes econ\xc3\xb2mics, arran d\'un deute d\'unes 200.000 pessetes (una aut\xc3\xa8ntica fortuna per a aquells temps).\n_START_SECTION_\nPrimers anys del Girona Futbol Club\n_START_PARAGRAPH_\nEl 25 de juliol de 1930, al caf\xc3\xa8 Norat de la Rambla, es fund\xc3\xa0 el Girona Futbol Club, sobre les cendres del recentment desaparegut UE Girona gr\xc3\xa0cies a l\'obstinaci\xc3\xb3 d\'un grup d\'entusiastes com: Albert de Quintana de Le\xc3\xb3n (primer president del Girona FC), Andreu de Benito, Manuel de Chopitea, Llu\xc3\xads Ribas, Josep Mar\xc3\xada Pla Dalmau, Francesc Figueras, Joaquim Medrano, Antoni G\xc3\xbcell, Rafael Portas, Amadeu Oliva, Coll, Poch i el doctor Roca Pinet._NEWLINE_En poques setmanes es va aconseguir que a Girona hi hagu\xc3\xa9s una aut\xc3\xa8ntica febre pel futbol. L\'1 d\'agost, l\'Ajuntament autoritzava al club per tal que pogu\xc3\xa9s fer \xc3\xbas de l\'escut de la ciutat en els seus distintius._NEWLINE_L\'equip s\'integr\xc3\xa0 a 2a categoria ordin\xc3\xa0ria del campionat catal\xc3\xa0 la temporada 1930-31. El primer partit oficial va ser al camp de la Col\xc3\xb2nia Artigas (1-1, amb gol de Clara). La hist\xc3\xb2rica primera alineaci\xc3\xb3 la van formar: Florenza, Teixidor, Farr\xc3\xb3, Flavi\xc3\xa0, Comas, Corradi, Ferrer, Escuder, Clara, Tarradellas i Torrellas._NEWLINE_La temporada 1935-36 fou un gran \xc3\xa8xit. El seu primer any a la Segona Divisi\xc3\xb3 espanyola, el Girona FC es classifica primer del seu grup i disputa la lligueta de promoci\xc3\xb3 a Primera Divisi\xc3\xb3, juntament amb el Celta, Saragossa, Arenas, Murcia i Xerez. El Girona, pen\xc3\xbaltim, es va quedar sense el premi de l\'ascens._NEWLINE_En els anys de la Guerra Civil no es podia dir que hi havia lliga nacional, aix\xc3\xad que el Girona va ser inscrit en un torneig interregional, quedant segon per davant del Val\xc3\xa8ncia i l\'Espanyol i per darrere del Bar\xc3\xa7a. Tamb\xc3\xa9 es van disputar molts partits amistosos i ben\xc3\xa8fics. Despr\xc3\xa9s de la Guerra Civil l\'equip va alternant la Segona amb la Tercera divisi\xc3\xb3 fins a l\'any 1959 en qu\xc3\xa8 el club baixa a Tercera on romandr\xc3\xa0 fins al 1977. El 1946 es funda el CD Girona, club que m\xc3\xa9s tard esdevindr\xc3\xa0 filial del Girona FC.\n_START_SECTION_\nA Montilivi\n_START_PARAGRAPH_\nL\'any 1968 es comen\xc3\xa7a a construir l\'estadi de Montilivi, el qual seria el primer camp de propietat del club. L\'estadi de Montilivi s\'inaugur\xc3\xa0 el 14 d\'agost de 1970 amb un gran partit entre el FC Barcelona i el club local, que guanyaren els blau-grana per 3 a 1. Amb aquesta inauguraci\xc3\xb3 es deixava enrere l\'estadi de Vista Alegre, que va ser el seu domicili durant quasi cinquanta anys. Els dies 15 i 16 del mateix any es disput\xc3\xa0 la primera edici\xc3\xb3 del Torneig Costa Brava, amb un gran cartell: Borussia Neurnkirchen, Val\xc3\xa8ncia, Espanyol i San Lorenzo de Almagro._NEWLINE_En el 1971 es va proclamar campi\xc3\xb3 del Trofeu Final\xc3\xadssima, trofeu que es va disputar en una sola edici\xc3\xb3, per tal de decidir quin seria el propietari de la copa i campi\xc3\xb3 de campions del Trofeu Moscard\xc3\xb3, fent una eliminat\xc3\xb2ria amb tots els equips que havien guanyat alguna vegada el torneig. A la final van arribar l\'Europa i el Girona FC._NEWLINE_La temporada 1991-92 el club va realitzar una gran temporada, quedant tercer classificat del Grup III de Segona divisi\xc3\xb3 B i classificant-se pels "play-off" d\'ascens a Segona divisi\xc3\xb3. El sorteig va deixar al Girona enquadrat en el grup del Salamanca, Vila-real i la Real Balompedica Linense. En la darrera jornada de la lligueta el Girona depenia d\'ell mateix per a pujar, per\xc3\xb2 una derrota en el camp del Salamanca per 2-1, va deixar al Girona un any m\xc3\xa9s a Segona B._NEWLINE_Despr\xc3\xa9s de diverses temporades en les quals l\'equip giron\xc3\xad militava a Tercera i Segona Divisi\xc3\xb3 B, el Girona FC encadenaria dos ascens consecutius entre el 2006 i 2008. La temporada 2006-2007, el Girona FC va acabar la competici\xc3\xb3 quedant segon classificat del grup V de Tercera divisi\xc3\xb3, amb el qual es garantia disputar la promoci\xc3\xb3 d\'ascens, aconseguint una pla\xc3\xa7a per jugar a Segona divisi\xc3\xb3 B al v\xc3\xa8ncer en el "play-off" a la RSD Alcal\xc3\xa1._NEWLINE_La temporada 2007-08, sota les ordres de Ra\xc3\xbcl Agn\xc3\xa9, l\'equip aconsegueix acabar primer en el Grup III de Segona B i ascendeix a Segona divisi\xc3\xb3, despr\xc3\xa9s de 49 d\'abs\xc3\xa8ncia, al v\xc3\xa8ncer en el "play-off" d\'ascens, a semifinals al Barakaldo i en la final al Ceuta el 15 de juny de 2008.\n_START_SECTION_\nCanvis constants de propietaris\n_START_PARAGRAPH_\nDegut a l\'ascens de categoria, el club ha de fer una gran inversi\xc3\xb3 en l\'estadi per col\xc2\xb7locar seients en totes les grades, condicionar els accessos al camp, les sortides d\'emerg\xc3\xa8ncia i construir la grada de preferent. L\'Ajuntament invert\xc3\xad 1.200.000\xe2\x82\xac del fons estatal d\'inversi\xc3\xb3 local per a la remodelaci\xc3\xb3 de l\'estadi. Tamb\xc3\xa9 es converteix en Societat An\xc3\xb2nima Esportiva. El 30 de juliol de 2009 Josep Gus\xc3\xb3, president de l\'entitat, anuncia que la conversi\xc3\xb3 queda realitzada gr\xc3\xa0cies a la venda d\'accions, amb la que el Girona aconsegueix reunir els 3.230.000 euros que li havia imposat el Consell Superior d\'Esports. Gus\xc3\xb3 va passar a ser el primer propietari del Girona FC SAE, un c\xc3\xa0rrec que va mantenir fins a l\'estiu de 2010, quan es va vendre la majoria accionarial que posse\xc3\xafa a Josep Delgado._NEWLINE_El 22 de juliol de 2010 un grup d\'empresaris de Girona encap\xc3\xa7alats per Ramon Vilar\xc3\xb3, Joaquim Boadas i Josep Delgado van comprar el 72% de les accions que tenien conjuntament l\'antic president Josep Gus\xc3\xb3 i Josep Rofes passant aix\xc3\xad a ser els nous propietaris del Girona FC. Aix\xc3\xb2 els fa tenir la totalitat d\'accions de Gus\xc3\xb3 i gaireb\xc3\xa9 la totalitat de les de Rofes, que es queda amb una mica m\xc3\xa9s del 6%. La resta d\'accions queden repartides entre els petits accionistes. En la presentaci\xc3\xb3 del nou organigrama institucional i esportiu de l\'entitat que tindr\xc3\xa0 com a president Ramon Vilar\xc3\xb3, Joaquim Boadas tindr\xc3\xa0 un paper molt destacat en la gesti\xc3\xb3 del club, mentre que en l\'\xc3\xa0rea esportiva es presenta com a nou director esportiu a Xavi Juli\xc3\xa0 i Ra\xc3\xbcl Agn\xc3\xa9 com a entrenador._NEWLINE_El 2 de mar\xc3\xa7 de 2011 l\'estadi presenta el seu primer ple absolut amb 9.286 espectadors, des de la construcci\xc3\xb3 de seients en totes les grades. El 18 de mar\xc3\xa7 del mateix any la junta general extraordin\xc3\xa0ria d\'accionistes aprova una ampliaci\xc3\xb3 de capital, que es concretaria amb l\'emissi\xc3\xb3 de 300.000 noves accions a ra\xc3\xb3 de 10\xe2\x82\xac cadascuna. Pr\xc3\xa8viament a l\'ampliaci\xc3\xb3, es realitza una disminuci\xc3\xb3 del capital de 64.600\xe2\x82\xac (6.460 accions de 10\xe2\x82\xac) a causa de les p\xc3\xa8rdues, pel que el capital final qued\xc3\xa0 en 3.064.600\xe2\x82\xac. El 14 de maig, el club comunica que l\'ampliaci\xc3\xb3 ha estat completada, gaireb\xc3\xa9 totalment pel m\xc3\xa0xim accionista (Uni\xc3\xb3 Esportiva Girona S.L.)._NEWLINE_Al juny de 2011, es crea un filial i es decideix crear un camp de gespa natural a Palau, d\'uns 90 m x 45 m en una esplanada del GEiEG. El Girona FC i el GEiEG arriben a un acord per tal que el club gestioni tot el proc\xc3\xa9s de les obres i el manteniment. D\'aquesta manera, s\'evitaria que jugadors i cos t\xc3\xa8cnic s\'haguessin de despla\xc3\xa7ar a fora de la ciutat per a entrenar. El club va optar llavors per blindar als seus jugadors, ja que abans qualsevol equip que pagu\xc3\xa9s 30.000\xe2\x82\xac (que era la quantitat mitjana de les cl\xc3\xa0usules de rescissi\xc3\xb3 dels jugadors) feia possible que aquests poguessin abandonar l\'equip abans de finalitzar el seu contracte. La quantitat que haurian de pagar passava a ser d\'entre 1.000.000\xe2\x82\xac i 3.000.000\xe2\x82\xac. Es van fer traspassos com el d\'Hiroshi al Sevilla Atl\xc3\xa9tico per 150.000\xe2\x82\xac o el de Ranko Despotovi\xc4\x87 a l\'Urawa Red Diamonds de la Primera divisi\xc3\xb3 japonesa, per 700 000 \xe2\x82\xac._NEWLINE_Al desembre de 2012, el club convoca una nova junta d\'accionistes i una ampliaci\xc3\xb3 de capital, i s\'anuncia per primera vegada des que est\xc3\xa0 a la LFP, que el Girona FC acabar\xc3\xa0 la temporada amb un super\xc3\xa0vit de 200.000\xe2\x82\xac, a causa de la reducci\xc3\xb3 not\xc3\xb2ria del pressupost d\'aquesta temporada passant de 8.000.000\xe2\x82\xac a nom\xc3\xa9s 4.494.711\xe2\x82\xac. Al maig de 2013, el consell d\'administraci\xc3\xb3 sota el lema "El Girona FC tamb\xc3\xa9 \xc3\xa9s meu", aprova l\'ampliaci\xc3\xb3 de capital de 300.000 \xe2\x82\xac en acciones de 10\xe2\x82\xac, amb l\'objectiu d\'equilibrar el patrimoni del club. En el mes de juliol el club sol\xc2\xb7licita un concurs de creditors per a garantir la seva viabilitat.\n_START_SECTION_\nAscens a Primera\n_START_PARAGRAPH_\nAbans de l\'ascens a Primera Divisi\xc3\xb3, el Girona va disputar en dos ocasions el Play-off d\'ascens, els anys 2013 i 2015._NEWLINE_L\'any 2013 va fer una gran temporada amb una banqueta dirigida per Joan Francesc Ferrer "Rub\xc3\xad" i al cap de la presid\xc3\xa8ncia ocupat per Joaquim Boadas de Quintana. Una quarta posici\xc3\xb3 va fer que afrontessin la primera eliminat\xc3\xb2ria del Play-off d\'ascens contra el A.D Alcorc\xc3\xb3n. En el primer partit van empatar 1-1 i a la tornada a Montilivi la il\xc2\xb7lusi\xc3\xb3 dels gironins va derrotar els madrilenys guany\xc3\xa0 3-1. Aix\xc3\xb2 feia que tinguessin la possibilitat de jugar la segona eliminat\xc3\xb2ria de Play-off i la definitiva, contra aix\xc3\xb2 si el U.D.Almeria, un dur\xc3\xadssim rival. I l\'experi\xc3\xa8ncia dels andalusos va derrotar als inexperts catalans derrotant-los en els dos partits, 0-1 i 3-0. Aix\xc3\xad doncs continuarien a Segona divisi\xc3\xb3 espanyola una temporada m\xc3\xa9s. L\'any 2015 ho van tornar a provar, amb Pablo Mach\xc3\xadn dirigint l\'equip i amb la presid\xc3\xa8ncia a c\xc3\xa0rrec de Patxi Otamendi._NEWLINE_En acabar la temporada 2016-17 el Girona assoleix l\'ascens per primer cop en la seva hist\xc3\xb2ria, exactament el 4 de juny de 2017, en empatar 0-0 amb el Real Zaragoza a l\'Estadi Municipal de Montilivi, a manca d\'una jornada per finalitzar la temporada en qu\xc3\xa8 va acabar en segon lloc. El club fou aix\xc3\xad el vuit\xc3\xa8 equip catal\xc3\xa0 de la hist\xc3\xb2ria en jugar a la primera divisi\xc3\xb3.\n_START_SECTION_\nPrimera divisi\xc3\xb3\n_START_PARAGRAPH_\nEl 19 d\'agost de 2017 va debutar a la Primera divisi\xc3\xb3, a Montilivi, davant l\'Atl\xc3\xa9tico de Madrid, en un partit que els gironins van anar guanyant per dos gols a zero i que va acabar en empat a dos. Els dos gols van ser obra de Christian Stuani. A la segona jornada de lliga van aconseguir la primera vict\xc3\xb2ria a Primera, guanyant el M\xc3\xa0laga a Montilivi per 1 a 0, amb gol de Pedro Alcal\xc3\xa1._NEWLINE_Abans d\'acabar el mes d\'agost, el\xc2\xa088,6% de les accions del club van ser comprades a parts iguals per les societats City Football Group i Girona Football Group, aquesta \xc3\xbaltima dirigida per\xc2\xa0Pere Guardiola,\xc2\xa0germ\xc3\xa0 de l\'entrenador del\xc2\xa0Manchester City, Josep Guardiola. Aix\xc3\xad doncs el\xc2\xa0Girona\xc2\xa0FC va passar a formar part del\xc2\xa0City Football Group, juntament amb el\xc2\xa0Manchester City de la Premier League, el\xc2\xa0Melbourne City FC\xc2\xa0de la Lliga australiana, el Club Atl\xc3\xa9tico Torque de la Lliga d\'Uruguai, el 80% del\xc2\xa0New York City FC de la MLS, aix\xc3\xad com acords amb altres clubs d\'arreu del m\xc3\xb3n._NEWLINE_El novembre de 2017, despr\xc3\xa9s d\'imposar-se al camp del Llevant UE (1-2), amb la qual cosa sumava tres vict\xc3\xb2ries seguides, l\'equip es va confirmar com al millor debutant a la Lliga dels \xc3\xbaltims 27 anys, amb quinze punts en les onze primeres jornades. El 3 de mar\xc3\xa7 de 2018 es va convertir en el millor debutant en la hist\xc3\xb2ria de Primera Divisi\xc3\xb3 amb 40 punts en la jornada 27.\n_START_SECTION_\n50\xc3\xa8 aniversari\n_START_PARAGRAPH_\nSegons el mateix club, per a la celebraci\xc3\xb3 del cinquant\xc3\xa8 aniversari es van organitzar dos partits. El 9 d\'agost de 1980 contra la Reial Societat de Celayeta, Bakero, Zamora i Satr\xc3\xbastegui que guany\xc3\xa0 per 1-2, en la 11\xc3\xa0 edici\xc3\xb3 del trofeu Costa Brava. I el 21 d\'agost de 1980, contra el Reial Madrid d\'Agust\xc3\xadn, Gallego, Stielike, Del Bosque, Juanito, Santillana i Cunningham que guany\xc3\xa0 1-4, en el IV Trofeu Immortal de Girona.\n_START_SECTION_\n75\xc3\xa8 aniversari\n_START_PARAGRAPH_\nPer el 75\xc3\xa8 aniversari, el Girona FC es va enfrontar al FC Barcelona de V\xc3\xadctor Vald\xc3\xa9s, Carles Puyol, Andr\xc3\xa9s Iniesta, Xavi Hern\xc3\xa1ndez, Samuel Eto\'o i Ronaldinho en un partit amist\xc3\xb3s amb vict\xc3\xb2ria blaugrana per 1-2.\n_START_SECTION_\nHimne\n_START_PARAGRAPH_\nEl 6 de novembre de 2010 s\'estrena el nou himne del Girona FC, compost per Josep Thi\xc3\xb3, excomponent de Sopa de Cabra i interpretat per The Gruixut\'s. Aquest substitueix a la sardana "Girona m\'enamora" que el club feia servir com antic himne.\n_START_SECTION_\nMascota\n_START_PARAGRAPH_\nSota el lema: Tots som Girona el club busca mascota a trav\xc3\xa9s d\'un concurs de dibuix que finalitz\xc3\xa0 l\'1 de desembre de 2010 i que va rebre 2038 propostes._NEWLINE_La mascota que havia de ser presentada a Montilivi, en el primer partit de 2011, es va retardar fins que el 5 de febrer de 2011 i muntada a un cavall blanc, es va presentar davant el seu p\xc3\xbablic amb el nom de Carmany, inspirat en el Rei Carlemany.\n_START_SECTION_\nRevista Tots som Girona\n_START_PARAGRAPH_\nEl 13 d\'agost de 2011, el club llan\xc3\xa7a una revista amb les not\xc3\xadcies recents del Girona FC i un informe complet i estad\xc3\xadstic sobre l\'equip que visita aquella setmana l\'estadi, en un concurs on l\'aficionat havia de buscar nom a aquesta publicaci\xc3\xb3. Aquesta era entregada de manera gratu\xc3\xafta, a tots els aficionats que visitaven l\'estadi els dies de partit. Posteriorment, es va passar a una edici\xc3\xb3 mensual amb el resum dels partits que s\'havien disputat i m\xc3\xa9s tard, nom\xc3\xa9s es realitzava en format digital podent ser visitada des del web del club.\n_START_SECTION_\nEstadi\n_START_PARAGRAPH_\nL\'Estadi Municipal de Montilivi \xc3\xa9s l\'estadi on juga els partits com a local el Girona FC. Est\xc3\xa0 ubicat al barri de Montilivi de Girona (Av. Montilivi, 141), amb una capacitat de 9.286 espectadors i les seves dimensions s\xc3\xb3n de 100 x 68 m. Els seients s\xc3\xb3n de color vermell en honor als colors del club i posseeix gespa natural._NEWLINE_El 14 d\'agost de 1970, en un amist\xc3\xb3s contra el FC Barcelona, es va inaugurar l\'Estadi Municipal de Montilivi. \xc3\x89s el segon camp que disposa el Girona FC despr\xc3\xa9s que l\'anterior, Vista Alegre, hagu\xc3\xa9s servit durant gaireb\xc3\xa9 50 anys. A principis de la temporada 1967-68 la directiva va projectar la construcci\xc3\xb3 d\'un nou camp que, a m\xc3\xa9s d\'oferir quatre vegades m\xc3\xa9s espai que el de Vista Alegre, fos patrimoni del club._NEWLINE_En el 1984 el Girona FC va perdre el patrimoni amb la municipalitzaci\xc3\xb3 de Montilivi, des de llavors l\'ajuntament ha hagut d\'invertir en aquest per adaptar-lo a les exig\xc3\xa8ncies de la LFP._NEWLINE_El 12 de mar\xc3\xa7 de 2012 l\'ajuntament de Girona cedeix el camp a favor del club per 30 anys, prorrogable a 50 en total. L\'estiu de 2017 s\'anunci\xc3\xa0 l\'ampliaci\xc3\xb3 de l\'estadi fins als 13.500 espectadors, a causa de l\'ascens de l\'equip a Primera Divisi\xc3\xb3.\n_START_SECTION_\nSeccions\n_START_PARAGRAPH_\nEl 2010, amb la presid\xc3\xa8ncia de Ramon Vilar\xc3\xb3 i la iniciativa de Rotor Buisness, el Girona FC va entrar a patrocinar el Club B\xc3\xa0squet Sant Josep Girona, de b\xc3\xa0squet mascul\xc3\xad, militant a la Lliga LEB Oro, que va adoptar els colors, el nom i l\'escut del "Girona FC"._NEWLINE_Tamb\xc3\xa9 l\'equip de b\xc3\xa0squet femen\xc3\xad Uni Girona Club de B\xc3\xa0squet, militant a l\'elit del b\xc3\xa0squet femen\xc3\xad, es va incorporar a la marca "Girona FC" canviant aix\xc3\xad els seus colors pel blanc-i-vermell i el seu escut. De la mateixa forma que amb el b\xc3\xa0squet l\'equip, Girona Club Hoquei va ajuntar-se a la iniciativa, en aquest cas prioritzant l\'equip femen\xc3\xad d\'hoquei patins, que milita a la OK Lliga femenina. L\'equip de b\xc3\xa0squet amb cadira de rodes MIFAS, tamb\xc3\xa9 es va adherir en aquest projecte del patrocini del "Girona FC", acceptant canviar els colors de l\'equipaci\xc3\xb3, el nom i incorporant l\'escut de l\'equip giron\xc3\xad.'